Duitsers word streng ingeperk | Netwerk24
Duitsland stel van 2 November af 'n maand lange noodinperking in om die onlangse skerp styging in koronavirusgevalle te probeer stuit.
Dit sluit in die sluiting van restaurante, gimnasiums en teaters.
"Ons moet nóú optree," het dr. Angela Merkel, Duitse bondskanselier, Woensdag gesê. Sy sê die onlangse skerp stygings in infeksies het genoeg politieke en openbare steun vir nuwe streng maatreëls geskep.
Van Maandag al word alle private byeenkomste beperk tot tien mense van nie meer as twee huishoudings nie. Restaurante, kroeë, rolprentteaters, teaters, swembaddens en gimnasiums sal sluit en konserte sal gekanselleer word.
Geen toeskouers sal by professionele sportbyeenkomste toegelaat word nie.
'n Man wag in 'n treinstasie in Berlyn by 'n muntoutomaat wat maskers verkoop. Foto: Getty Images
Mense sal gevra word om nie vir private, nie-noodsaaklike redes te reis nie en oornagverblyf in hotelle sal net vir noodsaaklike sakereise toegelaat word.
Skole en dagsorgsentrums sal egter net soos winkels oop bly, maar met streng voldoening aan vereistes ten opsigte van higiëne en die handhawing van 'n veilige afstand tussen mense.
Dié landwye regulasies vervang 'n verwarrende lappieskombers van streekmaatreëls.
'n Hulppakket van €10 miljard sal maatskappye wat inkomste verloor weens die inperking help. Maatskappye met tot 50 werknemers sal 75% van die vorige jaar se inkomste vir November kry.
Duitsland is alom geloof dat hy in die eerste vlaag van die pandemie daarin kon slaag om sy infeksie- en sterftesyfers laer as dié van baie van sy buurlande te hou, maar bevind hom nou midde-in die tweede vlaag, soos die meeste ander Europese lande.
Die afgelope 24 uur het bevestigde positiewe gevalle van die koronavirus met 14 964 tot 464 239 toegeneem, het die Duitse agentskap vir aansteeklike siektes, die Robert Koch-instituut, Woensdag gesê.
Die dodetal het met 85 tot 10 183 toegeneem, wat vrese laat toeneem het oor die land se gesondheidstelsel nadat Merkel gewaarsku het dat dit breekpunt kan bereik as die infeksiekoers aanhou styg.
Sy sê die gesondheidsowerhede is nie meer in staat om die oorsprong van sowat 75% van infeksies op te spoor nie, wat dit moeilik maak om te bepaal presies watter maatreëls die doeltreffendste uitwerking sal hê. – Reuters